Óvíst er hvenær smokkurinn var fyrst fundinn upp . Þó er víst að ýmsir hlutir hafa verið notaðir í aldanna rás til að þekja getnaðarlimi í þeim tilgangi að vernda gegn þungun og sýkingum og til skrauts og örvunar . Nokkurs konar slíður til að setja á getnaðarlim var notað af egypskum karlmönnum um 1350 fyrir Krist . Óvíst er um tilgang notkunarinnar en talið er að það hafi verið ætlað til skrauts . Árið 1564 lýsti ítalski líffærafræðingurinn Fallopius slíðri úr hör . Fljótlega fylgdu í kjölfarið slíður úr dýragörn . Það var ekki fyrr en á 18. öldinni sem farið var að nefna þessi slíður smokka . Upp úr 1840 var svo farið að framleiða smokka úr gúmmíi en um 1930 kom fram nýtt gúmmíkennt plastefni , latex , sem þótti henta betur ( Robertson , 1990 ; Hatcher , o.fl. , 1990 ; Everett , 1998 ) .